  Виталий Пронин «Удмурт Кенеш» огазеяськонлэсь Кузебай Герд нимо премизэ сётозы кык тодмо удмуртъёслы - тодосчилы Михаил Шишкинлы но крезьгурчилы Пантелей Кузнецовлы.Таӵе решение вуизы премиосъя комиссилэн ёзчиосыз. Толон соослэсь малпанзэс юнматӥзы «Удмурт Кенеш» огазеяськонлэн исполкомчиосыз.Нялтас вераса, премилы 5 мурт ӵектэмын вал. Ваньмыз ик соос ас удысъёсазы тодмо но дано муртъёс. Кылсярысь, Можга городысь крезьгурчи Вячеслав Кудрявцев, солэн бурд улаз пыре тодмо «Марӟан коллектив». Якшур-Бӧдья ёросысь Руф Иванов - суредась, кылдытӥз ёросысь флаглэсь но герблэсь туссэс. Глазовысь Геннадий Ложкин - шаерчи, историк, трос печатлаське газет-журналъёсын. Михиал Шишкин - экономика наукаосъя доктор, «Удмурт Кенешлэн» нырысетӥ президентэз, Россиысь фин-угор калыкъёслэсь ассоциацизэс кылдытонлы трос кужымзэ сётэм мурт. Пантелей Кузнецов быдэс шаермылы тодмо крезьгурчи, солэн 900-лэсь ятыр гожтэм кырӟанъёсыз, Россиысь но Удмуртиысь культура удысысь дано ужась.Озьы ке но премиосъя комиссилэн тӧроез Владимир Владыкин пусйиз: куд-огезлэн адямиослэн вань фамилизы, нош куд-огезлэн - нимыз. Та веранэз зэматыса, комиссие пырись муртъёс огкылысь куаразэс сётӥзы Пантелей Кузнецов но Михаил Шишкин понна. Уго шаерамы та дано адямиосты тодӥсьтэмез ик ӧвӧл.Премиез сиё-дано сётозы 28-тӥ январе «Герд лыӟонъёс дыръя». Нош вожвылъяськонэ пыриськем мукетъёссэ муртъёсты пусъёзы «Удмурт Кенешлэн» тау каронэныз.Елена Никитина Теги: КузебайГерднимопремия МихаилШишкин ПантелейКузнецов Удмурткенеш  